A Bizottság 2077/85/EGK rendelete

(1985. július 25.)

a konzervananászra vonatkozó termelési támogatási rendszer részletes alkalmazási szabályainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1699/85/EGK rendelettel módosított [1], a konzervananász termelési támogatási rendszerének létrehozásáról szóló, 1977. március 14-i 525/77/EGK tanácsi rendeletre [2] és különösen annak 8. cikkére,

mivel a legutóbb az 1455/85/EGK rendelettel [3] módosított, 1984. június 5-i 1599/84/EGK bizottsági rendelet [4] meghatározza a feldolgozott gyümölcs- és zöldségtermékek termelési támogatási rendszerének részletes alkalmazási szabályait; mivel az e rendeletben előírt, a termelési támogatási rendszer helyes alkalmazásának biztosítására irányuló rendelkezéseket lehetőség szerint a konzervananászra is alkalmazni kell; mivel ezeket az intézkedéseket meg kell valósítani abból a célból, hogy a két támogatási rendszer közötti különbségek kiegyenlítődjenek;

mivel a konzervananász termelési támogatására előleget is lehet kifizetni; mivel ennek érdekében meg kell határozni a követendő eljárásokat;

mivel a Feldolgozottgyümölcs- és Feldolgozottzöldség-piaci Irányítóbizottság az elnöke által kitűzött határidőn belül nem nyilvánított véleményt,

ELFOGADTA EZT A RENDELETET:

1. cikk

(1) Az 525/77/EGK rendelettel létrehozott termelési támogatási rendszer alkalmazásában: "konzervananász" a közös vámtarifa 20.06. B II. a) 5 vagy 20.06. B II. b) 5 alszáma alá tartozó olyan hámozott, illetve középső rész nélküli ananász vagy ananászdarabok, amelyek hőkezelésen estek át, és amelyeket légmentesen lezárt edénybe, cukortartalmú sziruppal leöntve csomagoltak, valamint teljes cukortartalmuk homogenizálás után nem kevesebb, mint 14 %.

(2) Az e rendeletben meghatározott rendelkezéseken kívül a konzervananász termelési támogatásának odaítélésére az 1599/84/EGK rendelet 2., 3., 5., 6., 8-10. cikkét, 11. cikke (1) bekezdését, 12., 13., valamint 14. cikkét kell alkalmazni.

2. cikk

Azoknak a feldolgozóknak, akik a termelési támogatásban részesülni kívánnak, minden évben legkésőbb március 15-ig tájékoztatniuk kell a tagállamok e célra kijelölt hatóságát a konzervananász azon mennyiségéről, amely náluk abban az évben március 1-jén raktáron volt.

3. cikk

A feldolgozóknak évente két támogatási kérelmet kell beadniuk:

a) az elsőt az adott gazdasági év első betakarításából származó gyümölcsből készült konzervananászra vonatkozóan;

b) a másodikat az adott gazdasági év második betakarításából származó gyümölcsből készült konzervananászra vonatkozóan.

A támogatás iránti első kérelmet a folyó gazdasági évben legkésőbb január 31-ig kell benyújtani, a második kérelmet a következő gazdasági évben június 30-ig.

4. cikk

(1) A feldolgozó kérelmére termelési támogatási előleg kiadására akkor kerül sor, ha a feldolgozási szerződés egy példánya az illetékes hatóságokhoz megérkezett, és ha olyan biztosítékot helyeztek letétbe, amely megegyezik az igényelt előleg 10 százalékkal megnövelt összegével.

(2) Az (1) bekezdésben említett előleg iránti kérelemnek legalább az alábbiakat kell tartalmaznia:

a) a kérelmező neve és címe;

b) a megkötött feldolgozási szerződésekben szereplő ananász mennyisége;

c) a b) pontban említett, a megkötött feldolgozási szerződésekben szereplő ananász mennyiségéből előállított, illetve előállítani kívánt konzervananász mennyisége.

(3) Az előleg nem haladhatja meg a (2) bekezdés c) pontjában említett mennyiségekre kapható támogatás 80 százalékát.

(4) A biztosíték a kérelmező kívánságától függően lehet készpénz vagy egy olyan intézmény által kiadott garancialevél, amely megfelel azon tagállam által meghatározott követelményeknek, ahol az előleg iránti kérelmet benyújtották.

5. cikk

(1) A 4. cikkben meghatározott biztosíték azonnal felszabadul, amint az érintett tagállam illetékes hatóságai legalább a 4. cikk (2) bekezdésében említett kérelemben szereplő konzervananász mennyiségére vonatkozóan elismerték a kérelem jogosultságát.

(2) Amennyiben nem teljesítik azokat a feltételeket, amelyekre a támogatásra való jogosultsághoz szükség van, az érintett mennyiségre kifizetett előleget, valamint további 10 százalékot kell visszafizetni. Amennyiben ezen összeg visszafizetésére nem kerül sor, a biztosíték-visszafizetési kötelezettségnek a megfelelő részét le kell foglalni.

6. cikk

A tagállamok értesítik a Bizottságot:

(1) legkésőbb minden év április 1-jéig:

a) a konzervananász nettó tömegben kifejezett azon mennyiségéről, amelyet a folyó gazdasági évben termeltek vagy termelni szándékoznak;

b) az a) pontban említett termékek előállításához felhasznált vagy felhasználni szándékozott nyersanyag mennyiségéről;

c) az adott év március 1-jén raktáron lévő konzervananász mennyiségéről.

(2) legkésőbb minden év október 1-jéig:

a) az előző gazdasági évben termelt konzervananász nettó tömegben kifejezett mennyiségéről;

b) az a) pontban említett termékek előállításához felhasznált nyersanyag mennyiségéről.

7. cikk

A legutóbb az 1965/79/EGK rendelettel [5] módosított, a konzervananász termelési támogatására vonatkozó intézkedések részletes alkalmazási szabályainak meghatározásáról szóló, 1976. július 5-i 1627/76/EGK bizottsági rendelet [6] hatályát veszti.

8. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet 1985. június 1-jétől kezdődő hatállyal kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1985. július 25-én.

a Bizottság részéről

Frans Andriessen

alelnök

[1] HL L 163., 1985.6.22., 12. o.

[2] HL L 73., 1977.3.21., 46. o.

[3] HL L 144., 1985.6.1., 69. o.

[4] HL L 152., 1984.6.8., 16. o.

[5] HL L 227., 1979.9.7., 15. o.

[6] HL L 180., 1976.6.7., 16. o.

--------------------------------------------------